Die **Wes-Indiese nasionale krieketspan** (Engels: *West Indies cricket team*) is die nasionale krieketspan wat Wes-Indië in internasionale krieket verteenwoordig. Die span staan bekend as die Wes-Indiese Eilande of, in die omgangstaal, die Windies, met die bynaam *Men in Maroon* ("Manne in maroen"). Dit is ’n multinasionale krieketspan in ’n sportkonfederasie wat die onafhanklike lande Antigua en Barbuda, Barbados, Dominica, Grenada, Guyana, Jamaika, St. Kitts en Nevis, St. Lucia, St. Vincent en die Grenadine en Trinidad en Tobago, asook die oorsese gebiede Amerikaanse Maagde-eilande Anguilla, Britse Maagde-eilande, Montserrat en Sint Maarten verteenwoordig. In die meeste van hierdie eilandstate is krieket die nasionale sport, hetsy *de facto* of *de jure*. Vervolgens gebruik die Wes-Indiese krieketspan nóg een van die lande se volksliedere, nóg een van hul vlae as ’n verteenwoordigende simbool; pleks daarvan gebruik die Wes-Indiese nasionale krieketspan sy eie vlag – dié van Krieket Wes-Indië – en lied. In internasionale krieket is daar net twee ander spanne wat meer as een krieketnasie verteenwoordig: Engeland (vir beide Engeland en Wallis) en Ierland (vir beide die Republiek Ierland en Noord-Ierland).

Krieket word in Wes-Indië deur Krieket Wes-Indië (*CWI*, van Engels: *Cricket West Indies*) geadministreer. Hulle is die enigste volle lid van die Internasionale Krieketraad (IKR) in die Amerikas en die vierde oudste nasionale span in toetskrieket. Tydens die 1928-seisoen het hulle hul toetsdebuut gemaak, toe Wes-Indië op Lord’s hul eerste toets teen Engeland gespeel het. Wes-Indië is tans (Julie 2023) agtste op die IKR-toetsranglys, tiende op die eendagranglys en sewende op die Twintig20-wêreldranglys.

Vanaf die middel-1970’s tot die vroeë 1990’s was die Wes-Indiese span een van die sterkstes ter wêreld in beide toets- en internasionale eendagkrieket. ’n Hele aantal voormalige spelers, beskou as van die beste in die wêreld, is afkomstig van die Wes-Indiese Eilande. 21 voormalige Wes-Indiese spelers is in die Internasionale Krieketraad se Heldesaal opgeneem.

Die Wes-Indiese Eilande het die IKR se Krieketwêreldbeker twee keer verower (in 1975 en 1979, toe dit die Prudentialbeker was), die IKR Twintig20-wêreldbeker twee keer (in 2012 en 2016), en beide die IKR Kampioenetrofee (in 2004) en die o/19-krieketwêreldbeker (in 2016) eenkeer. Hulle was die eerste krieketspan om die krieketwêreldbekertoernooi twee keer te wen, maar hul rekord is later deur Australië se vyf wêreldbekeroorwinnings verbeter en deur Indië in 2011 geëwenaar. Wes-Indië is ook die eerste span wat twee agtereenvolgende wêreldbekertoernooie gewen het, dit is sedertdien oortref deur drie agtereenvolgende wêreldbekeroorwinnings deur Australië (in 1999, 2003 en 2007). Wes-Indië was die eerste span om in drie agtereenvolgende wêreldbekertoernooieindstryde te verskyn (in 1975, 1979 en 1983), sedertdien oortref deur vier agtereenvolgende wêreldbekertoernooieindstrydverskynings deur Australië (in 1996, 1999, 2003 en 2007). Die Wes-Indiese Eilande het beide die Krieketwêreldbeker 2007 en die T20I-wêreldbeker 2010 gehuisves; hulle het die onlangse o/19-krieketwêreldbeker 2022 aangebied. Saam met die Verenigde State sal hulle ook die T20I-wêreldbeker 2024 aanbied. In Junie 2019, gedurende die Krieketwêreldbeker 2019, het die Wes-Indiese Eilande in hul 800ste EDI-wedstryd gespeel. Nadat Wes-Indië tydens die Krieketwêreldbekerkwalifisering 2023 nie die eindstryd gehaal het nie, sal die Krieketwêreldbeker 2023 die eerste toernooi sonder Wes-Indiese deelname wees.

Beheerliggaam
-------------

*Die hoofartikel vir hierdie afdeling is: Krieket Wes-Indië.*
’n Kaart van Krieket Wes-Indië se lidlande: Volle lede vertoon **vet**, onderlede in gewone skrif en geaffilieerde lede is *kursief*
Krieket Wes-Indië (KWI) is in 1920 as die Wes-Indiese Krieketbeheerraad gestig en is in 1996 in Wes-Indiese Krieketraad hernoem; sedert 2015 dra dié beheerliggaam die amptelike naam Krieket Wes-Indië. Dit is verantwoordelik vir die reëling van krieket in Wes-Indië. Sedert 31 Mei 1926 is Wes-Indië ’n volle lid van die Internasionale Krieketraad (IKR).

Krieket Wes-Indië bestuur al die Wes-Indië-verteenwoordigende nasionale spanne, insluitende die mans, vroue en jeug. Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en die reëling van internasionale wedstryde tuis. Daarbenewens is KWI verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Wes-Indiese span.

Kinders en jongmense word reeds op skool aan krieket bekend gestel en na gelang van hul belangstelling en talent begin hul met hul afrigting. Nes ander krieketnasies beskik Wes-Indië oor ’n o/19-nasionale span wat aan die o/19-krieketwêreldbeker deelneem. Wes-Indië A is die tweede nasionale span van Wes-Indië en van hul wedstryde geniet eersterangse of A-lys-status.

Geskiedenis
-----------

### Invoering van krieket en eerste toere

Learie Constantine, wat in die 1920’s en 1930’s toetskrieket gespeel het, was een van die eerste beste Wes-Indiese spelers
Soos in ander dele van die wêreld het Britse kolonisasie die spel krieket na Wes-Indië gebring, waar dit vinnig gewildheid verwerf het. Die Wes-Indiese krieketgeskiedenis het in die 1880’s begin, toe ’n verteenwoordigende span saamgestel is om na Kanada en die Verenigde State te toer. Die eerste bekende krieketwedstryd wat in Wes-Indië gespeel is, was tussen plaaslike spanne, hoofsaaklik bestaande uit "wit" spelers, en Engelse toeriste – die Middlesex-speler Robert Slade Lucas het in 1894/95 met ’n span na Wes-Indië getoer, en twee jaar later het Arthur Priestley ’n span na Barbados, Trinidad en Jamaika gelei, wat vir die eerste keer teen ’n "All West Indies"-span gespeel het, maar deur die gasheer verslaan is. Lord Hawke se Engelse span, insluitende verskeie Engelse toetsspelers, het as gevolg van ’n misverstand terselfdertyd getoer en teen Trinidad, Barbados en Brits-Guiana (nou Guyana) gespeel. In 1900 het die "wit" Trinidadse Aucher Warner, die broer van die toekomstige Engelse kaptein Pelham Warner, ’n toerende span na Engeland gelei, maar nie aan een van die wedstryde tydens hul toer is eersterangse status toegeken nie. Twee jaar later, in 1901/02, het die Hampshirepaaltjiewagter Richard Bennett se span na Wes-Indië getoer, en drie wedstryde teen ’n span genoem "Wes-Indië" gespeel, wat die gasheer met 2–1 gewen het. In 1904/05 het Lord Brackley se span na die Karibiese gebied getoer en albei hul wedstryde teen Wes-Indië gewen.

Die toere na Engeland is in 1906 voortgesit, toe Harold Austin ’n Wes-Indiese span aangevoer het. Sy span het teen ’n aantal countyspanne gespeel en in die wedstryd teen ’n "Engeland XI" gelykop gespeel. Hierdie Engelse span het egter net een destydse toetsspeler ingesluit – die paaltjiewagter Dick Lilley – wat nie aan Engeland se onlangse toer na Suid-Afrika in 1905/06 deelgeneem het nie. Die Marylebone-krieketklub (MKK), wat die opsig oor alle amptelike Engelse oorsese toere oorgeneem het, het Wes-Indië in 1910/11 en in 1912/13 besoek, maar daar was nie verdere internasionale krieket totdat die Wes-Indiese span in 1923 na Engeland getoer het nie, veral as gevolg van die Eerste Wêreldoorlog. Dié toer het nie ’n wedstryd teen ’n Engelse span ingesluit nie, maar daar was ’n einde-van-die-seisoen-wedstryd tussen HDG Leveson-Gower se span en ’n virtuele Engelse toetsspan op die Scarborough krieketfees, wat Leveson-Gower se span met net vier paaltjies gewen het. In 1925/26 het die MKK weer na die Wes-Indiese eilande getoer.

Die MKK was gretig om krieket in die hele Britse Ryk te bevorder en op 31 Mei 1926 het die Wes-Indiese Krieketraad saam met sy Nieu-Seelandse en Indiese eweknieë aangesluit by die Imperiale Krieketkonferensie (IKK) wat voorheen net uit die MKK en verteenwoordigers uit Australië en Suid-Afrika bestaan het. Ná hul toetrede tot die IKK kon Wes-Indië nou amptelike toetswedstryde speel, wat na die belangrikste en vernaamste internasionale krieketwedstryde verwys, en die Wes-Indiese span het op 23 Junie 1928 die vierde span geword wat ’n amptelike toetswedstryd gespeel het, toe hulle teen Engeland op Lord’s in Londen te staan gekom het. Hulle het egter nie onmiddellike sukses behaal nie – die Wes-Indiese span het al drie driedaagse toetse in daardie 1928-toer duidelik verloor en versuim om 250 lopies in al hul ses beurte aan te teken. Hulle het ook nie daarin geslaag om Engeland onder 350 lopies vas te bind nie en Engeland het dié reeks heeltemal oorheers.

### Die vroeë toetse (1930’s en 1940’s)

Die Wes-Indiese span wat in 1930/31 na Australië getoer het
Die Australiër Bill Hunt gesels met die Wes-Indiër Learie Constantine tydens die 1930/31-toer na Australië
Wes-Indiese werknemers gedurende die Tweede Wêreldoorlog in die Verenigde Koninkryk, waaronder die krieketspeler Learie Constantine
Die Wes-Indiese krieketspelers George Francis, Learie Constantine en Herman Griffith tydens die 1930/31-toer na Australië
Die Wes-Indiese span het in die 1930’s 19 toetse tydens vier reekse teen Engeland en een reeks teen Australië gespeel. Die eerste vier daarvan was teen ’n Engelse span wat in 1929/30 onder Freddie Calthorpe getoer het. Gelyktydig het Harold Gilligan ’n ander Engelse span na Nieu-Seeland aangevoer, waarvolgens die Engelse span in Wes-Indië nie ’n volstoomspan was nie. Die reeks eindig een-elk en die Wes-Indiese span het op 26 Februarie 1930 hul eerste toetsoorwinning behaal. Die Wes-Indiese George Headley het die meeste lopies (703) aangeteken en Learie Constantine die meeste paaltjies (18) geneem.

Die Wes-Indiese span het in 1930/31 vir die eerste keer na Australië getoer. Hulle het dié toetsreeks egter met 1–4 duidelik verloor. Die vyfde en laaste toets het die een of ander verrassing gesien – die Wes-Indiese span het eerste begin kolf en die eerste drie dae ’n voorsprong van 250 lopies met nog vyf paaltjies oor in hul tweede beurt aangeteken. Hul boulers het ’n groot opskudding behaal, nadat Herman Griffith vier paaltjies geneem en Wes-Indië met 30 lopies hul eerste oorsese toets gewen het. Toe die span huis toe trek, het hulle ’n goeie indruk onder die Australiese publiek gelaat, alhoewel die span aan die begin verskeie kulturele verskille in die gesig gestaar het – byvoorbeeld het hul gasheer oorspronklik nie besef dat hul Rooms-Katolieke gaste sou weier om gholf op Sondae te speel of om by ’n meer ruwe gedrag aan te sluit nie. Die Wes-Indiese spanne is altyd deur "wit" spelers aangevoer, en die toerspan het sewe "wit" spelers en elf "inheemse" ingesluit, en die Wes-Indiese Krieketraad het aan hul Australiese eweknie geskryf "dat almal in dieselfde hotelle sal bly". Australië het destyds sy "Wit Australië"-beleid gehad, waarvolgens die Australiese Krieketraad vir die Australiese regering moes verseker dat die "niewit" spelers Australië na die toer sal verlaat. Toe die Wes-Indiese span in Sydney aankom, is die "wit" spelers in ’n ander hotel as die "swart" spelers gehuisves. Hulle het protes aangeteken en daarna is aan hul wense voldoen. Die toer was duur en destyds was Australië ook deur die Groot Depressie geraak. Die Wes-Indiese span het vier van hul 14 eersterangse wedstryde gewen en agt verloor.

In 1933 het die Wes-Indiese span weer na Engeland getoer. Hul gasheer het pas teruggekom van hul oorwinning oor Australië in die berugte lyfkrieket-reeks, waar Engeland se aggressiewe boulwerk op die lyf met ’n veld aan die bykant baie kritiek ontlok het. Engeland het die drie-toetsreeks met driedaagse toetse teen die Wes-Indiese span met 2–0 gewen. Die tweede, onbesliste toets op Old Trafford, Manchester, het ’n interessante voetnota na die lyfkrieket-reeks geword, toe beide Manny Martindale en Learie Constantine lyfballe – vinnige, kort aflewerings direk op die kolwer se lyf – teen die Engelse geboul het, die enigste keer wat hulle sulke aflewerings in die gesig gestaar het. Dié taktiek was egter nie doeltreffend nie, nadat Douglas Jardine, die Engelse kaptein wat vir sy spelers opdrag gegee het om op die manier vir die Australiërs te boul, nie gekantel het nie en hy sy enigste toetshonderdtal, 127 van Engeland se totaal van 374, aangeteken het.

’n Verdere Engelse toer na Wes-Indië het in 1934/35 gevolg. Engeland het die eerste uitgereënde toets in Barbados op ’n swak blad met vier paaltjies gewen, in ’n wedstryd waarin 309 lopies aangeteken is. Albei spanne het een van hul beurte gesluit verklaar, om hul boulers voordeel uit die swak blad te laat trek. Die tweede toets het die Wes-Indiese span met 217 lopies gewen en ná ’n onbeslis in die derde toets sal die reeks in die laaste wedstryd op Sabinapark in Jamaika beslis word. ’n Massiewe 70 nie uit nie van George Headley het die Wes-Indiese span met 535 lopies vir sewe paaltjies laat wen. Ondanks ’n honderdtal deur Les Ames kon Engeland die afrekening nie vermy nie en het met ’n beurt en 161 lopies verloor – Wes-Indië het sodoende sy eerste toetsreeksoorwinning ingepalm.

Die Wes-Indiese span het in 1939 weer na Engeland getoer. Engeland het die eerste toets op Lord’s maklik met agt paaltjies gewen, vervolgens ’n natgereëne onbeslis in Manchester en ’n uiteindelike onbeslis met ’n hoë telling op The Oval in middel-Augustus. Die hoogtepunt vir die Wes-Indiese span was George Headley se honderdtalle in albei beurte tydens die toets op Lord’s. Met die wolke van die Tweede Wêreldoorlog, oënskynlik op die punt om Europa te omhul, is die res van die toer afgelas en die Wes-Indiese span het huis toe getrek. Hulle sou tot op 21 Januarie 1948 nie meer verdere toetse speel nie; die eerste toets ná die oorlog eindig teen die Engelse span onbeslis. Die tweede toets was ook onbeslis en beide George Carew en Andy Ganteaume het honderdtalle aangeteken. Ganteaume is toe laat val en eindig met ’n toetsgemiddelde van 112, die hoogste in die toetsgeskiedenis. Die Wes-Indiese span het die laaste twee toetse van die reeks gewen, nadat hulle minder as 100 lopies gejaag het, en die reeks met 2–0 beklink, hul eerste oorsese toetsreeksoorwinning.

In 1948 het die Wes-Indiese span na die pas onafhanklike Indië vir die eerste keer in ’n vyf-toetsreeks getoer. Dié toer het ’n nietoetstoer na Pakistan voorafgegaan, en is deur ’n soortgelyke toer na Ceylon opgevolg. Ná drie onbesliste toetse met hoë tellings teen Indië het die Wes-Indiese span die vierde toets met ’n beurt klaargemaak, voordat in ’n vyfde, naelbyttoets die Indiese span net ses lopies – met twee paaltjies oor – vir ’n oorwinning moes aanteken, maar nadat die tyd uitgeloop het, het Wes-Indië die reeks met 1–0 beklink. Vanaf sy honderdtal in die reeks teen Engeland het Everton Weekes ’n rekord van aangetekende honderdtalle in vyf agtereenvolgende toetsbeurte aangeteken.

### Die naoorlogse tydperk (1950’s)

Die drie Wes-Indiese krieketspeler Frank Worrell, Everton Weekes en Clyde Walcott tydens die 1951/52-toer na Australië
Die Engelandtoer 1950 het die opkoms van die Wes-Indiese draaipaar, Sonny Ramadhin en Alf Valentine, gesien. Engeland het die eerste toets met 202 lopies gewen, maar Valentine en Ramadhin se boulwerk sou die reeks vir die besoekers laat beklink. In die tweede toets het die Wes-Indiese span 326 aangeteken, danksy 106 van Allan Rae voordat Valentine (4 vir 48) en Ramadhin (5 vir 66) Engeland in die eerste beurt laat kantel het. ’n Reuse 168 deur Clyde Walcott het vir Engeland ’n teoretiese teiken van 601 opgestel. Ramadhin se ses vir 86 en Valentine se drie vir 79 het die gasheer op ’n 274 beperk. Die draaipaar het twaalf paaltjies geneem, Frank Worrell het 261 en Everton Weekes 129 aangeteken, toe die Wes-Indiese span in die derde toets met tien paaltjies weghardloop, in die vierde toets het Valentine en Ramadhin altesaam 14 paaltjies geneem en beide Rae en Worrell het honderdtalle aangeteken, waarvolgens Engeland met ’n beurt verslaan is. Die Wes-Indiese span het die reeks met 3–1 beklink.

Tydens die Wes-Indiese span se 1951/1952-toer na Australië is hulle in die eerste toets naelskraap met drie paaltjies verslaan, terwyl die twee draaiers hul prestasie oënskynlik kon voortsit met twaalf paaltjies tussen hulle. Die tweede toets het met sewe paaltjies verlore gegaan, toe Australië op Wes-Indië se 362 en 290 met 567 (insluitende honderdtalle deur beide Lindsay Hassett en Keith Miller) en 137 vir twee antwoord. Ná ses paaltjies deur Worrell in die derde toets het Australië met net 82 verloor en die Wes-Indiese span sal uiteindelik met ses paaltjies wen om sodoende terug te trek na 2–1 in die reeks. In die vierde toets het die Wes-Indiese span naelskraap verloor. Worrell, wat met ’n beseerde hand gekolf het, het 108 aangeteken en die Wes-Indiese span 272 laat bereik, voordat Australië met 216 kon antwoord. 203 van Wes-Indië het vir Australië ’n teiken van 260 opgestel. Vyf paaltjies van Valentine het gehelp om die Aussies op 222 vir nege vas te bind; hulle moes 38 lopies met een oorblywende paaltjie aanteken. Hulle het egter nie daarin geslaag nie, nadat deur ’n uitstekende loofwerk tussen die paaltjies deur die Australiese Bill Johnston en Doug Ring Wes-Indië beide sy kalmte en die wedstryd laat verloor het. In die vyfde toets het drie kolfbeurte ineengestort, nadat Australië (116 en 377) Wes-Indië (78 en 213) met 202 lopies verslaan en die reeks sodoende met 4–1 beklink het. Die Wes-Indiese span het toe na Nieu-Seeland getoer. In die eerste toetsontmoeting tussen albei spanne het die toeriste ’n oorwinning met vyf paaltjies aangeteken. In die tweede en laaste toets het Allan Rae 99, Jeffrey Stollmeyer 152, Frank Worrell 100 en Clyde Walcott 115 aangeteken en sodoende die Wes-Indiese span na 546 vir ses geneem. Daar was egter nie genoeg tyd om hul teenstanders twee keer uit te boul nie, en die gasheer het 160 aangeteken en hulle is opgevolg met 17 vir een toe die paaltjies gelig is, waarvolgens die Wes-Indiese span as reekswenner gekroon is.

Die Indiese span het aan die begin van 1953 vir die eerste keer kom besoek. Die Wes-Indiese span het die tweede van die vyf toetse gewen en al die ander toetse het onbeslis geëindig. Die hoogtepunt van hierdie reeks was Frank Worrell se 237 in die vyfde toets, en al drie die Wes-Indiese kolwers het honderdtalle aangeteken, waardeur Wes-Indië dié reeks met 1–0 beklink het. Len Hutton het ’n MCC-span (Engeland) in 1953/54 na die eilande gelei. Sonny Ramadhin het weer vir Wes-Indië uitgeblink en 23 paaltjies geneem (geen ander Wes-Indiese speler kon meer as agt paaltjies neem nie) en Walcott se 698 lopies was meer as 200 hoër as die naasbeste Wes-Indiese kolwer, Everton Weekes, s’n. Die vyf-toetsreeks het gelykop met 2–elk geëindig.

Australië het Wes-Indië in 1954/55 besoek en die reeks beklink. Nadat die Aussies 515 in die eerste beurt van die eerste toets aangeteken het, het die Wes-Indiese span met nege paaltjies afgegaan. Daarna was Wes-Indië se 382 in die skadu van die 600 vir nege wat deur die toeriste aangeteken is en die tweede toets het onbeslis geëindig. In ’n laetelling derde toets het Australië (257 en 133 vir 2) die gasheer (182 en 207) met agt paaltjies verslaan. Nadat Australië 668 in die vierde toets aangeteken het, was die reeks vir Wes-Indië verlore, alhoewel ’n dubbele honderdtal deur die kaptein Denis Atkinson en ’n wêreldrekordvennootskap om die sewende paaltjie Wes-Indië 510 laat aanteken en die vierde toets sodoende onbeslis laat eindig het. In die vyfde toets het Wes-Indië die loot gewen en verkies om eerste te kolf. Walcott se 155 was die hoogste telling van hul 357. Die Australiërs het toe gekolf en gekolf, altesaam in 245.4 beurte in die sesdaagse toets, en hulle het 758 vir agt aangeteken, nadat vyf spelers honderdtalle behaal het. Wes-Indië se telling van 319 in hul tweede beurt het hulle die toets met ’n beurt en 82 lopies laat verloor en met drie wedstryde teenoor nul in die reeks. Walcott het rekords opgestel nadat hy vyf honderdtalle gemoker het en twee keer honderdtalle in beide beurte van ’n wedstryd. ’n Vier-toetsreeks deur Nieu-Seeland het in Februarie 1956 gevolg. Ná twee oorwinnings met ’n beurt en een met nege paaltjies is die Windies in die vierde toets deur die Kiwis verras, nadat Nieu-Seeland hulle met 145 en 77 klop om sodoende hul eerste toetsoorwinning in hul 45ste toets aan te teken.

John Goddard het in 1957 die Wes-Indiese span vir ’n vyf-toetsreeks na Engeland aangevoer, maar dit het met 0–3 verlore gegaan, en Engeland was die beter span in albei onbesliste toetse. Gerry Alexander het in 1957/58 ’n span aangevoer wat Pakistan met 3-1 geklop het. In hierdie reeks het Garry Sobers in Jamaika 365 nie uit nie aangeteken, die destyds hoogste telling in toetskrieket. Alexander het die Wes-Indiese span ook na ’n reeksoorwinning met 3–0 in ’n vyf-toetsreeks in Indië, maar ook ’n 1–2-nederlaag teen Pakistan in ’n drie-toetsreeks gedurende die volgende winter geneem. In 1959/60 het Wes-Indië onder sy kapteinskap in ’n vyf-toetsreeks tuis teen Engeland met 0–1 verloor.

### ’n Tydperk van gemengde resultate (1960’s)

’n Krieketwedstryd in Trinidad gedurende die 1960’s
Van links na regs: die Australiese kaptein Ray Lindwall, die Australiese eerste minister Robert Menzies, Lindsay Hassett en die Wes-Indiese kaptein Frank Worrell tydens die Wes-Indiese 1961-toer na Australië
Ondanks die feit dat Wes-Indië ’n streek is waar "wit" mense ’n minderheid vorm, is die Wes-Indiese span tot in 1960 net deur "wit" kapteins aangevoer, hoewel dit meer ’n sosiale as ’n rassistiese diskriminasie was. Regdeur die 1950’s het die sosiale teoretikus C.L.R. James, die toenemend politieke voormalige krieketspeler Learie Constantine en ander vir ’n "swart" kaptein gepleit. Constantine self het vir Jackie Grant in die veld teen Engeland tydens die 1937/38-toer ingestaan, en George Headley het die Wes-Indiese span in die eerste toets teen Engeland in 1947/48 aangevoer, nadat die benoemde "wit" kaptein, John Goddard, beseer was. Geen "swart" speler is egter as kaptein vir ’n hele toetsreeks benoem nie, totdat Frank Worrell Wes-Indië in hul 1960/61-toer na Australië aangevoer het. Gedurende sy drie jaar as kaptein het Worrell ’n klomp talentvolle, maar rou krieketspelers in waarskynlik die beste span ter wêreld omgeskep.

In 1960 was Australië die beste span ter wêreld, maar op ’n pad ondertoe, terwyl Wes-Indië op pad boontoe was. Toe albei spanne in 1960 ontmoet, was hulle amper op gelyke vlak. Die uitslag was ’n reeks wat as een van die beste in die krieketgeskiedenis beskou word. Die eerste toets op die Brisbane-krieketveld was die eerste wat gelykop geëindig het, wat in krieket beteken dat die span wat laaste gekolf het met dieselfde puntestand as hul teenstanders uitgeskakel is. Australië het die tweede toets gewen, terwyl Wes-Indië die derde toets gewen het. In die vierde het Australië se laaste paar, Ken Mackay en Lindsay Kline, tydens die laaste 100 minute gekolf en ’n onbeslis afgedwing, terwyl Australië die laaste toets met twee paaltjies en die reeks met 2–1 gewen het. Die toets op die Melbourne-krieketveld is deur ’n rekordskare van 90 800 bygewoon. Worrell se span was so indrukwekkend dat na dié toetsreeks ’n nuwe trofee tussen die twee spanne geskep is en na die Wes-Indiese kaptein genoem is: Die Frank Worrell-trofee.

Wes-Indië het Indië die volgende jaar met 5–0 tuis verslaan, en in 1963 het hulle in Engeland met 3–1 geseëvier. Die toets op Lord’s tydens dié reeks het ’n beroemde eindpunt gesien. In die twee oorblywende aflewerings het Engeland ses lopies vir ’n oorwinning benodig en Wes-Indië een paaltjie. Die Engelse kolwer was Colin Cowdrey, wat sy linkerarm weens ’n fraktuur vroeër die dag in ’n hangverband gehad het. David Allen het die twee laaste balle egter veilig gespeel en die wedstryd in ’n onbeslis laat eindig. Worrell het ná die einde van die reeks as kaptein bedank. Die Wes-Indiese Krieketraad het Garry Sobers as sy opvolger benoem.

Worrell het egter as spanbestuurder gedien toe Wes-Indië Australië in 1964/65 gehuisves het. Die wedstryde is hoogs geveg, met beskuldigings rondom Charlie Griffith se aksie (hy is van balgooiery, wat volgens die krieketwette verbode is, beskuldig) en opslaggevegte. Die Wes-Indiese span het dié reeks met 2–1 beklink en is vervolgens as die nieamptelike wêreldkampioen beskou. Sobers was nie so goed in die spanbestuur soos Worrell nie en daar het binnekort krake opgedaag. Dikwels het sy individuele uitmuntendheid die verskil tussen oorwinning en nederlaag gemaak. Regdeur die 1960’s is die Wes-Indiese boulwerk deur Wes Hall, Griffith, Lance Gibbs en Sobers self aangevoer. Beide Hall en Griffith het verbleik en toe aan die einde van dié dekade afgedank, maar Wes-Indië kon tot in die middel-1970’s nie opvolgers vind nie.

Sobers was op sy hoogtepunt in Engeland in 1966 en hy het in die vyf toetse 722 lopies aangeteken en 20 paaltjies geneem. Hy kon drie keer die merk van 150 oorsteek en die 163\* op Lord’s het ’n sekere nederlaag in ’n nabye oorwinning omgeskep. Wes-Indië het die reeks met 3–1 beklink. Engeland het in 1967/68 na Wes-Indië vir ’n reeks getoer wat vir Engeland se doelbewuste stadige spel bekend geword het. Wes-Indië was gedwonge om in die eerste toets op te volg, maar kon die sege sonder moeite verseker. Die tweede toets is op ’n onvoorbereide kolfblad op Sabinapark gespeel. Engeland het die belangrike loot gewen en 376 aangeteken. Die bons van die blad af het baie ongelyk geraak, Wes-Indië het na 143 afgestap en oorgegee. Op die vierde dag in die tweede beurt het ’n omstrede besluit tot onrus in die gehoor gelei en die wedstryd moes tydelik onderbreek word. In ’n vreemde besluit het die Wes-Indiese Krieketraad ingestem om 75 minute by die sesde dag se speel by te voeg om die verlore tyd te kompenseer. Sobers het in ’n uitstekende beurt van 113 nie uit nie gespeel, waarvolgens Wes-Indië vir Engeland ’n teiken van 159 in 155 minute gegee het. Engeland was op die punt om die wedstryd te red, maar hulle het agt paaltjies vir 68 verloor. In die vierde toets het Wes-Indië gedurende die eerste beurt ’n voorsprong van 122 in Port-of-Spain behaal, maar in die tweede beurt met ’n telling van 92 vir 2, wou Sobers, gefrustreer deur Engeland se stadige aflewerings, aan homself ’n kans gee, al was dit net klein, om te wen, en het die beurt verrassend verklaar, ’n besluit waarvoor hy destyds hewige kritiek deurgeloop het. Aan Engeland is ’n teiken van 215 in 165 minute gestel en hulle het daarin geslaag met net drie minute oor. Wes-Indië het ’n laaste poging onderneem om die laaste toets te wen, maar Engeland kon dit met net een paaltjie oor in hul tweede beurt beklink. Wes-Indië het dié reeks met 0–1 verloor, hul eerste nederlaag sedert 1960/61.

Australië en Bill Lawry kon in 1968/69 wraak neem, nadat hulle Wes-Indië tuis met 3–1 verslaan het. Nieu-Seeland het die volgende toetsreeks geëwenaar, en in 1969 is Wes-Indië met 2–0 in Engeland geklop.

### Wêreldoorheersing (1970’s)

Garfield Sobers was tussen 1964/65 en 1971/72 Wes-Indië se toetskaptein
Wes-Indië se ellende het in die 1970’s voorgegaan. Tuis in 1970/71 het hulle vir die eerste keer teen Indië verloor. Die volgende jaar het ’n vyf-toetsreeks teen Nieu-Seeland geëindig sonder dat een van albei spanne naby aan ’n oorwinning was. Die belangrikste ontdekking in dié reeks teen Nieu-Seeland was Lawrence Rowe, wat sy debuut met ’n dubbele honderdtal en ’n honderdtal afgeskop het. Onder Rohan Kanhai se kapteinskap het Wes-Indië die eerste teikens van ’n hernuwing getoon. Australië het tydens die taai 1972/73-reeks in Wes-Indië twee van vyf toetse gewen. Ná Sobers se terugkoms – en nog steeds met Kanhai as kaptein – het die Wes-Indiese span in 1973 in Engeland met 2–0 geseëvier. Dit het ’n oorwinning met ’n beurt en 226 lopies op Lord’s ingesluit, hul hoogste oorwinning oor Engeland nog en een van Engeland se ergste toetsnederlae. Die terugreeks in Wes-Indië het met 1–1 geëindig, maar die gasheer was die beter span. Rowe het sy lopie-aantekening met drie honderdtalle, insluitende ’n 302 in Kingston voortgesit. Die laaste toets van hierdie 1973/74-reeks het die einde van ’n era in Wes-Indiese krieket ingelui – dit was die laaste toets van beide Garry Sobers en Rohan Kanhai, en het die opkoms van die snelbouler Andy Roberts gekenmerk.

Die nuwe kaptein Clive Lloyd het sy eerste verskyning in toetskrieket in 1966 gemaak en sedertdien ’n vaste instelling in die span geword. Sy bebrilde voorkoms en ’n buk naby die skouers het maskeer dat hy ’n baie fyn veldwerker, veral in die buiteblad, en ’n verwoestende slagspeler was. Lloyd se eerste taak was die toer na Indië in 1974/75. Wes-Indië het die eerste twee toetse maklik gewen. Gordon Greenidge het sy loopbaan met 107 en 93 in die eerste toets afgeskop. Vivian Richards het in sy debuut gesukkel, maar kon 192\* in sy tweede toets aanteken. Indië het herstel en die volgende twee toetse gewen, maar Lloyd slaan 242\* in die laaste toets en laat Wes-Indië dié reeks beklink.

Tydens die eerste Krieketwêreldbeker 1975 in Engeland het Wes-Indië hul groep oorheers, nadat hulle Sri Lanka, Pakistan en Australië geklop het. In die halfeindstryd is Nieu-Seeland verslaan en in die eindstryd op Lord’s het hulle Australië herontmoet en met 17 lopies gewen. Regstreeks ná die kanteling van die laaste Australiese paaltjie het opgewonde ondersteuners die krieketveld binnegestorm en hul span toegejuig. Ná die oorwinning het duisende Wes-Indiese ondersteuners die sege met dromme en pype gevier en die stadion se omgewing in ’n soort karnaval omgeskep. In 1975/76 het hulle na Australië getoer, maar hulle het met 1–5 in die ses-toetsreeks verloor, en hulle het daarna Indië tuis met 2–1 in ’n vier-toetsreeks gedurende dieselfde winter verslaan. In Australië het die snelbouler Michael Holding sy eerste verskyning gemaak. Beide Colin Croft en Joel Garner het hul debuut die volgende jaar gemaak, en Malcolm Marshall twee jaar later. In die volgende vier jaar het Wes-Indië ’n kwaliteitsboulspan saamgestel wat nog selde voorheen gesien is. In die toer na Indië het Vivian Richards sy debuut gemaak, glo die fynste Wes-Indiese kolwer nog, en Gordon Greenidge, wat by die sterk kolfspan aangesluit het, wat alreeds uit Alvin Kallicharran en die aanvangskolwer Roy Fredericks, bykomende tot Rowe en Lloyd bestaan het. Hierdie spelers het die kern van die span gevorm wat tot aan die begin van die 1990’s as wêreldkampioen in toetskrieket beskou is.

Vervolgens het die Wes-Indiese span in 1976 na Engeland getoer. In ’n televisie-onderhoud voor die reeks het die Engelse kaptein Tony Greig opgemerk dat die Wes-Indiese span onder druk swak vaar en hy van plan was *to make them grovel* ("laat hulle op die grond kruip"), wat met ’n rassistiese ondertoon geassosieer is. Hierdie opmerking, veral omdat dit deur ’n Suid-Afrikaans-gebore speler was, het ’n rou senuwee van die Wes-Indiërs geraak. Regdeur die reeks was die Engelse kolwers onderworpe aan ’n baie vyandige boulwerk. Nadat die eerste twee toetse onbeslis geëindig het, het Wes-Indië die volgende drie gewen. Van die Wes-Indiese span se baie hele het Richards met 829 lopies in vier toetse uitgeblink. Hy slaan 232 op Trent Bridge en 291 op The Oval. Greenidge het drie honderdtalle aangeteken, waarvan twee op die moeilike paaltjie van Old Trafford. Roberts en Holding het 55 paaltjies tussen hulle gedeel, Holding se agt vir 92 en ses vir 57 op die nuttelose paaltjie op The Oval was ’n uitstekende poging.

Wes-Indië het in 1976/77 ’n tuisreeks teen ’n sterk Pakistanse span gewen. Enkele maande later het die Wêreldreekskrieketskandaal opgedaag. Die meeste van die Wes-Indiese spelers het kontrakte onderteken met die Australiese televisiemagnaat Kerry Packer wat besig was om sy eie internasionale kriekettoernooi van stapel te stuur. Die Australiese span, wat die volgende jaar na Wes-Indië getoer het, het geen van Packer se spelers ingesluit nie. Die Wes-Indiese Krieketraad het ’n volstoomspan op die veld gestuur met die redenasie dat geen Wes-Indiese speler geweier het om te speel nie, maar geskille het ontstaan rakende betaling en die keuse van sekere spelers. Voor die derde toets het Lloyd as kaptein bedank. Binne twee dae het al die ander Wes-Indiese spelers hulself onttrek. Alvin Kallicharran het die span in die oorblywende toetse van dié reeks aangevoer en Windies het met 3-1 gewen.

Die Wes-Indiese Krieketraad het die Wêreldreekskrieketspelers toegelaat om aan die Krieketwêreldbeker 1979 in Engeland deel te neem, waar Wes-Indië sy groep ná oorwinnings oor Indië, Sri Lanka en Nieu-Seeland weer eerste afgesluit het. In die halfeindstryd het hulle Pakistan geklop en in die eindstryd teen die gasheer te staan gekom en hulle met 92 lopies verslaan, waardeur Wes-Indië die titel sonder groot moeite verdedig het. Vervolgens het hulle die eerste span geword wat twee krieketwêreldbekertoernooie gewen het. Aan die einde van dieselfde jaar is die Wêreldreekskrieketkwessie opgelos. Kallicharran is as kaptein afgesit nadat Wes-Indië ’n ses-toetsreeks teen Indië met 0-1 verloor het en Lloyd is as kaptein heringestel vir ’n toer teen ’n volstoom Australië (waar die Windies met 2–0 gewen het, met een onbeslis) en Nieu-Seeland. Die laasgenoemde toer was vol omstredenheid. Nieu-Seeland het die eerste toets op Carisbrook met een paaltjie gewen, maar Wes-Indië was nie tevrede met die skeidsregters nie. Wes-Indië se ontevredenheid het tydens die volgende toets op Lancasterpark oorgekook. Terwyl hy na die bal hardloop, stoot Colin Croft doelbewus die skeidsregter Fred Goodall. Toe Goodall met Lloyd oor Croft se gedrag gaan gesels het, moes hy die hele pad stap om die Wes-Indiese kaptein te ontmoet, aangesien laasgenoemde nie ’n duim van sy posisie by die paaltjies beweeg het nie. Ná tee op die derde dag het Wes-Indië geweier om op die veld te stap, tensy Goodall verwyder word. Hulle is oorreed om voort te gaan en dit het intense onderhandelinge tussen die twee beheerliggame geneem om die toer op koers te hou. Die Kiwis het die drie-toetsreeks gewen nadat die tweede en derde toets onbeslis was. Nietemin was dié nederlaag die laaste in die volgende 15 jaar vir Wes-Indië.

### Toetsoorheersing, rebelltoere en platlope (1980’s)

Viv Richards, met ’n toetskolfgemiddelde van 50.23 uit 121 wedstryde, was tussen 1985 en 1986 kaptein van Wes-Indië, ’n tydperk waarin Wes-Indië die beste toetsnasie ter wêreld was.
Die 1980’s het met ’n 1–0-oorwinning in Engeland ná vyf toetse, 1–0 in Pakistan ná vier toetse, 2–0 tuis oor Engeland ná vier toetse en ’n 1-elk-gelykop in Australië afgeskop. Daarna het in 1982/83 ’n Wes-Indiese rebellespan na ’n Suid-Afrika onder apartheid getoer. Dié span is deur Lawrence Rowe gelei en het ’n aantal vername spelers ingesluit. Die Wes-Indiese Krieketraad het hierdie spelers lewenslang geskors (wat later herroep is) en sommiges is die terugkeer geweier. Die rebelle het die volgende jaar egter nog ’n toer gereël en dié span het die meeste spelers van die oorspronklike span ingesluit. Ten spyte van hierdie verlies aan talent kon die amptelike Wes-Indiese span sy oorheersing voortsit. Gedurende hierdie tydperk het Wes-Indië hulself as een van die beste spanne in internasionale toetskrieket gevestig, met hul hoogtepunt dalk tydens die 1984-toer na Engeland, wat hulle met 5–0 beklink het, die enigste keer in die krieketgeskiedenis wat ’n toerende span ’n vyf-toetsreeks skoonskip kon wen. Dit is opgevolg deur ’n tweede skoonskip teen Engeland in 1985/86 tuis, weer met 5–0. Gelyktydig het die Wes-Indiese span ook die destydse rekord van elf agtereenvolgende toetsoorwinnings opgestel; dit was deel van ’n nog bestaande rekord van 27 toetse sonder ’n nederlaag. Tussen 1980 en 1985/86 het hulle tien van elf toetsreekse gewen, die 1981/82-reeks in Australië was 1–1-gelykop; tot in die middel-1990’s sou hierdie rekord tot 29 reekse sonder om een te verloor streek. Die Wes-Indië se enigste noemenswaardige destydse nederlaag was in ’n EDI-wedstryd, nadat hulle, tot algemene verrassing, die eindstryd van die Krieketwêreldbeker 1983 in Engeland teen die destydse buiteperde Indië verloor het. Die enigste troosprys was dat hulle die eerste span geword het om in die agtereenvolgende krieketwêreldbekereindstryde te verskyn.

Die Wes-Indiese kaptein Clive Lloyd het ná die 1984/85-reeks teen Australië uit toetskrieket bedank. Altesaam het Lloyd die Wes-Indiese span in 74 toetswedstryde aangevoer, waarvan hulle 36 gewen het. Vivian Richards het Lloyd opgevolg en die sukses voortgesit. Intussen het ’n verandering in die ou garde ook plaasgevind. Beide Joel Garner en Michael Holding het teen 1987 uitgetree. ’n Belangrike ontdekking was Curtly Ambrose, wat so lank soos Garner en ewe doeltreffend met die bal was. Courtney Walsh, wat in 1984 sy eerste verskyning gemaak het, het met ’n aksie geboul wat soos Holding s’n gelyk het. Ian Bishop het oor ’n soortgelyke aksie beskik en was as ’n bouler ewe goed totdat beserings sy loopbaan onderbreek het. Patrick Patterson was vinniger as die hele res, maar hy het ’n kort loopbaan gehad. Marshall was nog steeds die fynste snelbouler ter wêreld. Maar die kolfwerk het teikens van swakheid begin toon, ondanks die teenwoordigheid van Richards, Greenidge en Desmond Haynes. Tydens die Krieketwêreldbeker 1987 in Indië en Pakistan het Wes-Indië nie die halfeindstryd gehaal nie. Aan die einde van die 1980’s, terwyl hulle nog die beste span in die wêreld was, het hulle die aura van onoorwinlikheid verloor wat hulle in die middel van dié dekade nog gehad het. Die opsporing van goeie plaasvervangers vir ou spelers het weer ’n probleem begin word.

### Val van roem (1990’s en 2000’s)

Courtney Walsh, kaptein van Wes-Indië in 1993/94 en 1997/98
Brian Lara hou die wêreldrekord vir die hoogste beurttelling in toetskrieket (400 teen Engeland in 2003/04)
Gedurende die 1990’s is die Wes-Indiese span ’n geweldige slag toegedien, nadat ’n aantal sleutelspelers hul uittrede aangekondig (almal het ná die Wes-Indiese toer na Engeland in 1991 uitgetree) en ’n glorieryke tydperk laat beëindig het. Dit het ’n jong en onervare span agtergelaat. Ná Richards se aftrede was Richie Richardson (wat as nuwe kaptein aangewys is), Desmond Haynes (wat gou laat val is), Gus Logie (wat herroep is), Courtney Walsh (wat nou die leier van die Wes-Indiese snelaanval was) en Roger Harper (wat gekom en gegaan het) die enigste krieketspelers met ’n belangrike ervaring. Dit het hul prestasie egter nie onmiddellik geraak nie. Richie Richardson was ’n ordentlike opvolger vir Richards. ’n Nuwe groep jong spelers het na vore getree. Dit sou nog vyf jaar neem voordat die Wes-Indiese span ’n reeks verloor, maar hulle het ’n aantal naelskraapse ontkomings gehad. Die na internasionale krieket terugkerende Suid-Afrika het hul eerste toetswedstryd in Bridgetown gespeel, ’n wedstryd wat weens ’n boikot minder as 10 000 mense gelok het. Suid-Afrika het ’n teiken van 201 lopies op die laaste dag gehad, maar hulle bereik net 123 vir twee voordat beide Ambrose en Walsh die oorblywende agt paaltjies vir 25 lopies geneem het. In 1992/93 het Wes-Indië Australië met een lopie in Adelaide verslaan, waar ’n verlies hulle die reeks sou gekos het. In 1994/95 het Wes-Indië ’n gelykop in Indië behaal, nadat hulle die eerste toets verloor en in die tweede toets onbeslis gespeel het, het hulle die derde gewen. Tydens die Krieketwêreldbeker 1992 in Australië en Nieu-Seeland het Wes-Indië weer versuim om vir die halfeindstryd te kwalifiseer.

Australië het Wes-Indië uiteindelik met 2–1 in 1994/95 verslaan om sodoende die nieamptelike wêreldkampioen in toetskrieket te word. Tydens die Krieketwêreldbeker 1996 in Indië, Pakistan en Sri Lanka is Wes-Indië in die halfeindstryd uitgeskakel, waarvolgens Richie Richardson sy loopbaan beëindig het. Die kapteinskap is aan Courtney Walsh oorgedra en in 1998 aan Brian Lara. Die Wes-Indiese span het in 1998/99 sy eerste amptelike toer na Suid-Afrika onderneem. Dit het in ’n ramp ontaard, nadat dié toer met speleropstande weens ’n onvoldoende betaling afgeskop en met ’n 5–0-platloop geëindig het. Tydens die Krieketwêreldbeker 1999 in Engeland is Wes-Indië reeds in die groepfase uitgeskakel. Die volgende jaar het Engeland ’n reeks teen die Wes-Indiese span vir die eerste keer in 31 jaar gewen. Die Wes-Indiese span het die dekade met nog ’n 5–0-platloop afgesluit, dié keer in Australië.

Vir die grootste deel van die 1990’s is die Wes-Indiese kolfspan deur Brian Lara aangevoer. Lara het ná Viv Richards se aftrede in 1991 ’n gereelde speler geword. In 1993/94 het hy 375 teen Engeland in Antigua aangeteken en Sobers se rekord vir die hoogste individuele telling in toetskrieket oorgesteek. Hy het sy fyn prestasie vir Warwickshire tydens die Engelse county-kampioenskap in 1994 voortgesit en sewe eersterangse honderdtalle in agt beurte aangeteken (insluitende die toetswedstryd se 375). Die laaste hiervan was 501 nie uit nie teen Durham, wat Hanif Mohammad se 35-jaar-oue rekord as die hoogste telling in eersterangse krieket oorgesteek het. Die Wes-Indiese boulaanval is aangevoer deur beide Curtly Ambrose en Courtney Walsh, laasgenoemde het destyds ’n rekord van 529 paaltjies opgestel. Albei het egter in 2001 afgetree en hul opvolgers het versuim om die hoë vlak van Ambrose en Walsh te handhaaf. Ondanks die opkoms van goeie kolwers soos Shivnarine Chanderpaul en Ramnaresh Sarwan het Brian Lara die noodsaaklike speler van die span gebly.

Ná ’n 0–2-nederlaag in Nieu-Seeland in 1999/2000 is Lara deur Jimmy Adams as kaptein vervang, wie onmiddellik reeksoorwinninge oor beide Zimbabwe en Pakistan behaal het. Hy is egter ná ’n 1–3-nederlaag teen Engeland (waarvolgens hulle die Wisden-trofee vir die eerste keer in 27 jaar moes afstaan) en ’n 0–5-platloop in Australië vir die 2000/01-besoek van Suid-Afrika deur Carl Hooper vervang. Toe Lara in 2002/03 as kaptein heraangestel is, is reekse teen Suid-Afrika, Sri Lanka, Pakistan, Nieu-Seeland en Indië verloor. Die enigste noemenswaardige reeksoorwinning was teen Indië (alhoewel Zimbabwe en Bangladesj ook geklop is) en die Wes-Indiese span het na die agste plek op die wêreldranglys geval, benede al die ander gevestigde toetsnasies.

Nadat die Wes-Indiese span onder sy tweede kapteinskap hul reeks teen die destydse wêreldkampioen Australië verloor het, het Lara sy span tot oorwinnings oor beide Sri Lanka en Zimbabwe gelei, voordat ’n verdere swak loop nederlae in vier-toetsreekse met 0–3 teen beide Suid-Afrika en Engeland gesien het. In die onbeslis tydens die vierde toets teen Engeland het Lara die wêreldrekord vir die hoogste individuele toetstelling met 400 nie uit nie, weer in Antigua, aangeteken en Matthew Hayden se 380 teen Zimbabwe uit die vorige jaar oorgesteek. Die Wes-Indiese span is toe in Engeland met 4–0 platgeloop. Tydens die Krieketwêreldbeker 2003 in Suid-Afrika het Lara Wes-Indië in ’n oorwinning oor die gasheer gelei en selfs 116 lopies teen die Proteas aangeteken, maar die volgende twee oorwinnings oor Kanada en Kenia was nie genoeg om tot die tweede rondte te vorder nie. Lara se laaste optrede as kaptein was die Kampioenetrofee 2004, ’n tweede eendagtoernooi net na die Krieketwêreldbekertoernooi, op The Oval in Londen wat die Wes-Indiese span gewen het – die oorwinning was ’n welkome verrassing vir die Karibiese gebied wat pas deur die orkaan Ivan verwoes is.

### Geskille tussen spelers en raad (2000’s en 2010’s)

Openingseremonie van die Krieketwêreldbeker 2007
2007-spankapteine met die trofee
Die vreugde was net kortstondig, nadat ’n groot geskil tussen die Wes-Indiese Spelersvereniging en die Krieketraad in 2005 na vore getree het. Die twispunt was klousule vyf van die toerkontrak wat aan die Krieketraad "die uitsluitlike en eksklusiewe reg om reëlings te tref vir borgskappe, advertering, lisensiëring, handelsware en promosie-aktiwiteite rakende WIKR of enige WIKR-span" besorg het. Die telekommunikasiemaatskappy Digicel was destyds die borg van die Wes-Indiese span, terwyl die meeste spelers kontrakte met Cable & Wireless onderteken het. Hierdie geskil, saam met ’n geskil oor betalings, het beteken dat Wes-Indië uiteindelik ’n span sonder Lara en ’n aantal ander spelers vir die Wes-Indiese toer na Suid-Afrika 2004/05 met Shivnarine Chanderpaul as kaptein aangekondig het. Sommige van hierdie spelers het aan die einde nogtans aan die toer deelgeneem. Die geskil was nog nie beëindig nie, wat tot die afkondiging van ’n tweede span vir die toer na Sri Lanka in 2005 gelei het. ’n Ooreenkoms is eers in November 2005 bereik, en ’n volstoomspan is uiteindelik vir die toer na Australië in 2005/06 benoem. Tydens hierdie toer het Brian Lara die Australiër Allan Border as die beste lopiemaker in toetskrieket verbygesteek, ten spyte van Wes-Indië se platloop met 3–0. Te midde van hierdie geskille het Wes-Indië die Krieketwêreldbeker 2007 aangebied, die eerste in die Amerikas. Die gasheer het die groepfase maklik gewen, maar hulle is in die volgende rondte ná net twee oorwinnings uitgeskakel.

In 2009 het ’n nuwe geskil ontstaan toe baie seniorspelers besluit het om nie aan kwessies rakende betaling en kontrak met die beheerliggaam saam te werk nie. Die Wes-Indiese Krieketraad het toe ’n tweede span saamgestel wat aan die reeks teen Bangladesj en die Kampioenetrofee deelgeneem het. In 2012 het beide die IKR en die FIKV (Federasie van Internasionale Krieketspelersverenigings) besluit om in hierdie jarelange geskil te bemiddel. In 2014 het nog ’n dispuut tussen die WIKR en die Wes-Indiese Spelersvereniging (WIPA) daartoe gelei dat die span se Indiese toer ingekort is. Die twispunt was ’n uitgerekte betalingstruktuur tussen die spelers, die beheerliggaam en die spelersvereniging. In 2015 het spelers hulself nie vir toetse beskikbaar gestel nie en met Jason Holder wat die rol van kapteinskap betree het is hulle met groot wantroue tussen veteraanboulers en Holder en die administrasie en keurders teëgekom. As gevolg hiervan het Wes-Indië tussen 1995 en 2015 21 toetswedstryde met ’n beurt verloor; vanaf 1966 tot 1995 het die span nooit meer as vier wedstryde met ’n beurt verloor nie.

### Terugkoms na bo en opkoms as ’n T20I-krag (2010’s)

Daren Sammy in 2010. Wes-Indië het drie belangrike toernooititels verower: die Kampioenetrofee een keer en die T20I-wêreldbeker twee keer. Albei T20I-wêreldbekertoernooie is met Sammy as kaptein ingepalm, wat hom die enigste Wes-Indiese kaptein maak, behalwe vir Clive Lloyd, wat verskeie IKR-toernooie gewen het.
Nadat Twintig20-krieket volstoom met die eerste T20I-wêreldbeker 2007 in Suid-Afrika begin uitgespeel is, het Wes-Indië ’n voordeel begin ontwikkel en besef dat hulle oor kolwers in die styl van ’n Richards beskik en boulaanvalle ontwikkel wat met mag kon verwoes. Talle Wes-Indiese kolwers het ook op T20I voorberei, aangesien dit vir hulle lonende kontrakte in T20-ligas sal bied. Die vernaamste onder die hardkolwers was Chris Gayle, wat beide die eerste T20I-honderdtal aangeteken en die tweede geslaan het.

Tydens die Krieketwêreldbeker 2011 in Bangladesj, Indië en Sri Lanka het Wes-Indië net weens sy beter lopietempo as Bangladesj s’n tot die kwarteindstryd gevorder, maar hulle is deur Pakistan vinnig uitgeskakel. Tydens die T20I-wêreldbeker 2012 in Sri Lanka het Wes-Indië Australië in die halfeindstryd uitgeskakel en toe die gasheer met 32 lopies verslaan om sodoende hul derde IKR-wêreldbeker en hul eerste sedert Richards, Holding en Lloyd se oorwinning tydens die Krieketwêreldbeker 1979 te wen. Tydens die T20I-wêreldbeker 2016 het hulle die gasheer Indië in die halfeindstryd ná ’n suksesvolle lopiejaag verslaan en hulle is nog by hul hotel deur beide plaaslike en reisende ondersteuners toegejuig nadat hulle in die eindstryd teen Engeland te staan gekom en hulle met vier paaltjies verslaan nadat Carlos Brathwaite vier agtereenvolgende grenshoue uit Ben Stokes se aflewerings geslaan het, nadat Wes-Indië ’n teiken van 19 lopies in die laaste boulbeurt gehad het. In kontras teenoor hul agtste plek op die toetsranglys en negende op die EDI-ranglys het Wes-Indië die eindstryd as tweede op die T20I-ranglys net agter Indië betree.

Tydens die Krieketwêreldbeker 2015 het Wes-Indië weer volgens ’n beter lopietempo bo Ierland tot die kwarteindstryd gevorder, maar hulle is duidelik deur Nieu-Seeland verslaan. Tydens die T20I-wêreldbeker 2016 in Indië het Wes-Indië Engeland verslaan en sodoende hul tweede T20I-wêreldbeker gewen, die eerste span wat daarin kon slaag. As ’n ekstra bonus het Wes-Indië ook die eerste krieketnasie geword wat in beide die T20I-wêreldbeker vir mans- en vroue op dieselfde dag kon seëvier, aangesien die vrouespan onmiddellik die drie keer verdedigende kampioen Australië vir hul eerste IKR-wêreldtitel geklop het. Tydens die Krieketwêreldbeker 2019 se groepfase het Wes-Indië net twee oorwinnings aangeteken (teen Pakistan en Afghanistan) en op die voorlaaste plek net bo Afghanistan geëindig. Tydens die T20I-wêreldbeker 2021 se Super 12 in Oman en die Verenigde Arabiese Emirate het die verdedigende kampioen Wes-Indië ’n swak toernooi gehad en net Bangladesj verslaan, terwyl hulle deur Engeland, Suid-Afrika, Sri Lanka en Australië geklop en sodoende uit dié toernooi geskakel is. Tydens die T20I-wêreldbeker 2022 in Australië moes Wes-Indië in die eerste rondte begin en het in hul eerste wedstryd ’n historiese nederlaag teen Skotland gely. Daarna het hulle Zimbabwe verslaan, maar ná ’n verdere nederlaag teen Ierland kon hulle nie die Super Twaalf haal nie, hul swakste toernooiverloop nog. Nadat Skotland tydens die Krieketwêreldbekerkwalifisering 2023 ook hul eerste EDI-oorwinning teen Wes-Indië aangeteken het, kon die tweemalige wêreldkampioen vir die eerste keer nie vir ’n krieketwêreldbekertoernooi kwalifiseer nie.

Vlag en himne
-------------

Vlag van die Wes-Indiese Krieketraad en -span tussen 1999 en 2017
Die Windies-vlag wat tot in 1999 gebruik is
Die meeste krieketspelende nasies gebruik hul eie nasionale vlae tydens internasionale krieketwedstryde. Aangesien die Wes-Indiese krieketspan ’n verskeidenheid onafhanklike lande en afhanklike gebiede verteenwoordig, gebruik hulle nie ’n nasionale vlag nie. Die Wes-Indiese Krieketraad gebruik derhalwe ’n embleem met ’n palmboom en krieketpaaltjies op ’n klein sonnige eiland. Dié embleem, op ’n maroen agtergrond, vorm die Wes-Indiese vlag. Die agtergrond het soms ’n wit baan bo ’n groen baan wat deur ’n maroen baan verdeel word, wat horisontaal deur die middel van die agtergrond loop. Voor 1999 het die WIKR ’n soortgelyke embleem met ’n koolpalm op ’n eiland gebruik, maar daar was nie paaltjies nie en pleks van die son is die sterrebeeld Jagter uitgebeeld. Dit is in 1923 ontwerp deur Sir Algernon Aspinall, die destydse sekretaris van die Wes-Indiese Komitee. Teen dieselfde tyd in die 1920’s was die voorgestelde leuse vir die Wes-Indiese span *Nec curat Orion leones*, afgelei van ’n aanhaling deur Horatius, waarvolgens Orion, simbolies vir die Wes-Indiese XI wat nie skrik vir die leeus [van Engelse krieket] nie.

Aangesien die span tydens internasionale wedstryde en toernooie as ’n nasionale span beskou en voor elke wedstryd ’n volkslied gespeel word, was ná die ontbinding van die Wes-Indiese Federasie nie duidelik watter volkslied gebruik sou word nie. Aanvanklik is die volkslied van die kaptein se tuisnasie gespeel. In onlangse jare word tydens IKR-toernooie *Rally Round the West Indies…Now and Forever* wat deur die Trinidadse komponis David Rudder in 1988 saamgestel is, as die span se himne gebruik.

Kleure
------

Chris Gayle in Wes-Indië se tradisionele maroenpak
Wanneer hulle EDI-krieket speel, dra die Wes-Indiese span ’n maroen-gekleurde trui en broeke. Die hemp vertoon ook die kenteken van die Wes-Indiese Krieketraad en die naam van hul borg, sedert 2018 *Sandals*, en hul uitruster *BLK*. Die EDI-pet is maroen met die WIKR se kenteken op die linkervoorkant en twee geel strepe.

Wanneer hulle eersterangse krieket speel, dra Wes-Indiese veldwerkers soms ’n maroen sonhoed met ’n wye rand of ’n maroen bofbalpet. Die WIKR-kenteken is op die voorkant van die hoed. Helms is op ’n soortgelyke manier gekleur.

Tydens Wêreldkrieketreekse word gekleurde truie gedra. Die oorspronklike Wes-Indiese trui was pienk en is later na maroen verander om met hul toetspette ooreen te stem. Grys is ook as ’n tweede kleur gebruik. In sommige gevalle was grys die hoofkleur bo die tradisionele maroen. Sommige truie het groen, geel of wit as aksentkleure gebruik.

Vorige truiverskaffers was BLK (2017–2019), Joma (2015–2018), Woodworm (2008–2015), Admiral (2000–2005), Asics (Krieketwêreldbeker 1999), UK Sportsgear (1997–1998), ISC (1992–1996) en Adidas (1979–1991).

Voormalige borge was Sandals (2018–2021), Digicel (2005–2018), KFC (2006–2009), Cable & Wireless (2000–2004), Carib Beer (1999–2001) en Kingfisher (1996–1999).

Tuisstadions
------------

Queen’s Park-ovaal in Port of Spain, Trinidad en Tobago
Wes-Indiese nasionale krieketspan is in Klein-AntilleRecreationRecreationSir VivSir VivKensingtonKensingtonWindsorparkWindsorparkNasionale StadionNasionale StadionWarnerparkWarnerparkDaren Sammy-krieketveldDaren Sammy-krieketveldArnos ValeArnos ValeQueen’s ParkQueen’s ParkHuidige Wes-Indiese krieketstadions in die Klein-Antille wat tydens toetswedstryde ingespan word
Wes-Indiese nasionale krieketspan is in GuyanaProvidenceProvidenceBourdaBourdaHuidige Wes-Indiese krieketstadions in Guyana wat tydens toetswedstryde ingespan word
Wes-Indiese nasionale krieketspan is in JamaikaSabinaparkSabinaparkHuidige Wes-Indiese krieketstadions in Jamaika wat tydens toetswedstryde ingespan word
Net soos die ander vername krieketnasies Australië, Bangladesj, Engeland, Ierland, Indië, Nieu-Seeland, Pakistan, Sri Lanka, Suid-Afrika en Zimbabwe beskik Wes-Indië oor geen amptelike tuisstadion vir sy nasionale span nie. Die Windies gebruik vir hul krieketwedstryde eerder ’n verskeidenheid stadions dwarsdeur Wes-Indië in.

Die Wes-Indiese nasionale krieketspan het tot dusver twaalf tuisstadions tydens toetswedstryde gebruik:

| No. | Stadion | Plek | Eerste toets |
| --- | --- | --- | --- |
| 1 | Kensington-ovaal | Bridgetown, Barbados | 11 Januarie 1930 |
| 2 | Queen’s Park | Port of Spain, Trinidad en Tobago | 1 Februarie 1930 |
| 3 | Bourda | Georgetown, Guyana | 21 Februarie 1930 |
| 4 | Sabinapark | Kingston, Jamaika | 3 April 1930 |
| 5 | Antigua Recreation Ground | St. John’s, Antigua en Barbuda | 27 Maart 1981 |
| 6 | Arnos Vale | Kingstown, St. Vincent en die Grenadine | 20 Junie 1997 |
| 7 | Nasionale Krieketstadion | St. George’s, Grenada | 28 Junie 2002 |
| 8 | Daren Sammy-krieketveld | St. Lucia, St. Lucia | 20 Junie 2003 |
| 9 | Warnerpark | Basseterre, St. Kitts en Nevis | 22 Junie 2006 |
| 10 | Providence | Georgetown, Guyana, Guyana | 22 Maart 2008 |
| 11 | Sir Vivian Richards-stadion | North Sound, Antigua en Barbuda | 30 Mei 2008 |
| 12 | Windsorpark | Roseau, Dominica | 6 Julie 2011 |

### Krieketwêreldbekerstadions

*Die hoofartikels vir hierdie afdeling is: Krieketwêreldbeker 2007, T20I-wêreldbeker 2010 en T20I-wêreldbeker 2024.*
Wes-Indië het in 2007 die eerste krieketwêreldbekertoernooi in die Amerikas aangebied. Dit is volgens die Internasionale Krieketraad se rotasiebeleid aan Wes-Indië toegeken. Oorspronklik het die Bahamas, Bermuda en die Verenigde State deel gevorm van die Wes-Indiese eilande se bod vir die Krieketwêreldbeker 2007. Dié toernooi is egter aan die Wes-Indiese eilandstate Antigua en Barbuda, Barbados, Guyana, Grenada, Jamaika, St. Kitts en Nevis, St. Lucia, St. Vincent en die Grenadine en Trinidad en Tobago toegeken.

Drie jaar later het Wes-Indië die T20I-wêreldbeker 2010 aangebied.

Wes-Indië sal saam met die Verenigde State die T20I-wêreldbeker 2024 aanbied.

Lidlande en afhanklikhede
-------------------------




Die lande van die voormalige Wes-Indiese Federasie het saam met die voormalige Brits-Guiana die grondslag vir die Wes-Indiese nasionale krieketspan gevorm

Die Wes-Indiese gebied sluit veral die Engelstalige Karibiese gebied in. Binne-in hierdie gebied bestaan ses eersterangse spanne wat vir die "nasionale" kampioenskap meeding, van hulle is op hul beurt samesluitings van kleiner lande of eilande. In hul vroeë dae tydens die 1930’s het die Wes-Indiese nasionale krieketspan die Britse kolonies verteenwoordig wat later die Wes-Indiese Federasie en Brits-Guiana sou vorm. Spelers van die volgende lidlande is verkiesbaar vir die Wes-Indiese span:

* **Soewereine lande**
	+ Vlag van Antigua en Barbuda Antigua en Barbuda
	+ Vlag van Barbados Barbados
	+ Vlag van Dominica Dominica
	+ Vlag van Grenada Grenada
	+ Vlag van Guyana Guyana
	+ Vlag van Jamaika Jamaika
	+ Vlag van St. Kitts en Nevis St. Kitts en Nevis
	+ Vlag van St. Lucia St. Lucia
	+ Vlag van St. Vincent en die Grenadine St. Vincent en die Grenadine
	+ Vlag van Trinidad en Tobago Trinidad en Tobago

* **Britse oorsese gebiede**
	+ Vlag van Anguilla (eiland) Anguilla
	+ Flag of the British Virgin Islands Britse Maagde-eilande
	+ Vlag van Montserrat Montserrat
* **Lande van die Koninkryk van die Nederlande**
	+ Vlag van Sint Maarten Sint Maarten
* **Eilandgebied van die Verenigde State van Amerika**
	+ Vlag van Amerikaanse Maagde-eilande Amerikaanse Maagde-eilande

### Moontlike toekomstige lede

* Besondere munisipaliteite van Nederland
	+ Vlag van Saba Saba
	+ Vlag van Sint Eustatius Sint Eustatius
* Oorsese kollektiwiteite van Frankryk
	+ Vlag van Saint-Martin Saint-Martin
	+ Vlag van Sint Bartholomeus Sint Bartholomeus
* Oorsese departemente van Frankryk
	+ Vlag van Guadeloupe Guadeloupe
	+ Vlag van Martinique Martinique

### Nielede

In teenstelling daarmee beskik ander voormalige Britse kolonies en huidige Britse oorsese gebiede oor hul eie nasionale krieketspanne:

* Vlag van die Bahamas Bahamas – geniet as ’n assosiaatlid T20I-status.
* Vlag van Belize Belize – geniet as ’n assosiaatlid T20I-status.
* Vlag van Bermuda Bermuda – het op hul eie aan die Krieketwêreldbeker 2007 in Wes-Indië deelgeneem en twee keer oor EDI-status beskik; geniet as ’n assosiaatlid T20I-status.
* Vlag van Kaaimanseilande Kaaimanseilande – geniet as ’n assosiaatlid T20I-status.
* Flag of the Turks and Caicos Islands Turks- en Caicoseilande – geniet as ’n assosiaatlid T20I-status.

Internasionale toere
--------------------

Soos gebruiklik sedert die begin van internasionale krieket, onderneem die Wes-Indiese nasionale krieketspan deels maandelange oorsese toere, waartydens hulle teen ander nasionale spanne, plaasliksaamgestelde spanne en klubspanne speel. Eweneens huisves hulle ander nasionale spanne wat na Wes-Indië toer. Gedurende die plaaslike somer tree hulle as gasheer op of onderneem op hul beurt toere deur die ander krieketnasies van die Noordelike Halfrond en gedurende die plaaslike winter onderneem hulle toere deur krieketnasies van die Suidelike Halfrond. As deel daarvan ding Wes-Indië in toetskrieket sedert 1960/61 teen Australië om die Frank Worrell-trofee, sedert 1998 teen Suid-Afrika om die Sir Vivian Richards-trofee, sedert 2001 teen Zimbabwe om die Clive Lloyd-trofee, sedert 2015/16 teen Sri Lanka om die Sobers-Tissera-trofee en vanaf 1963 tot 2020 teen Engeland om die Wisden-trofee mee. Laasgenoemde is 2021/22 deur die Richards-Botham-trofee vervang.

Spelers
-------

### Bekende spelers

George Headley (1930/31)
Michael Holding (1980)
Brian Lara (2012)
Clive Lloyd (2013)
21 voormalige Wes-Indiese spelers is vir hul uitstekende prestasies in die Internasionale Krieketraad se Heldesaal opgeneem:

| Speler | Posisie | Inskrywing |
| --- | --- | --- |
| Curtly Ambrose | Bouler | 2011 |
| Shivnarine Chanderpaul | Kolwer | 2022 |
| Learie Constantine | Veelsydig | 2021 |
| Joel Garner | Bouler | 2010 |
| Lance Gibbs | Bouler | 2009 |
| Gordon Greenidge | Aanvangskolwer | 2009 |
| Wes Hall | Bouler | 2015 |
| Desmond Haynes | Kolwer | 2021 |
| George Headley | Kolwer | 2009 |
| Michael Holding | Bouler | 2009 |
| Rohan Kanhai | Paaltjiewagter-Kolwer | 2009 |
| Brian Lara | Kolwer | 2012 |
| Clive Lloyd | Kolwer | 2009 |
| Malcolm Marshall | Bouler | 2009 |
| Viv Richards | Kolwer | 2009 |
| Andy Roberts | Bouler | 2009 |
| Garfield Sobers | Veelsydig | 2009 |
| Clyde Walcott | Paaltjiewagter | 2016 |
| Courtney Walsh | Bouler | 2010 |
| Everton Weekes | Paaltjiewagter | 2009 |
| Frank Worrell | Veelsydig | 2009 |

### Spelerstatistieke

Altesaam het vir Wes-Indië 332 spelers toets-, 219 spelers EDI- en 93 spelers T20I-krieket gespeel. Vervolgens die spelers, wat vir die Wes-Indiese span die meeste lopies aangeteken en die meeste paaltjies geneem het.

#### Lopies

| Toets | EDI | T20I |
| --- | --- | --- |
| Speler | Tydperk | Toetse | Lopies | Speler | Tydperk | EDIs | Lopies | Speler | Tydperk | T20Is | Lopies |
| Brian Lara | 1990–2006 | 130 | **11 912** | Chris Gayle | 1999–2019 | 298 | **10 425** | Chris Gayle | 2006–2021 | 079 | **1 899** |
| Shivnarine Chanderpaul | 1994–2015 | 164 | **11 867** | Brian Lara | 1990–2007 | 295 | **10 348** | Marlon Samuels | 2007–2018 | 067 | **1 611** |
| Viv Richards | 1974–1991 | 121 | **08 540** | Shivnarine Chanderpaul | 1994–2011 | 268 | **08 778** | Kieron Pollard | 2008–hede | 101 | **1 569** |
| Garfield Sobers | 1954–1974 | 093 | **08 032** | Desmond Haynes | 1978–1994 | 238 | **08 648** | Lendl Simmons | 2007–hede | 068 | **1 527** |
| Gordon Greenidge | 1974–1991 | 108 | **07 558** | Viv Richards | 1975–1991 | 187 | **06 721** | Nicholas Pooran | 2016–hede | 075 | **1 486** |
| Korrek teen: 10 Julie 2023 | Korrek teen: 10 Julie 2023 | Korrek teen: 10 Julie 2023 |

#### Paaltjies

| Toets | EDI | T20I |
| --- | --- | --- |
| Speler | Tydperk | Toetse | Paaltjies | Speler | Tydperk | EDIs | Paaltjies | Speler | Tydperk | T20Is | Paaltjies |
| Courtney Walsh | 1984–2001 | 132 | **519** | Courtney Walsh | 1985–2000 | 205 | **227** | Dwayne Bravo | 2006–2021 | 91 | **78** |
| Curtly Ambrose | 1988–2000 | 098 | **405** | Curtly Ambrose | 1988–2000 | 176 | **225** | Samuel Badree | 2012–2018 | 50 | **54** |
| Malcolm Marshall | 1978–1991 | 081 | **376** | Dwayne Bravo | 2004–2014 | 164 | **199** | Jason Holder | 2014–hede | 51 | **53** |
| Lance Gibbs | 1958–1976 | 079 | **309** | Carl Hooper | 1987–2003 | 227 | **193** | Sunil Narine | 2012–2019 | 51 | **52** |
| Kemar Roach | 2009–hede | 077 | **261** | Chris Gayle | 1999–2019 | 298 | **167** | Sheldon Cottrell | 2014–hede | 045 | **52** |
| Korrek teen: 10 Julie 2023 | Korrek teen: 10 Julie 2023 | Korrek teen: 10 Julie 2023 |

### Spankapteins

Tot op hede was 37 spelers reeds die kaptein vir Wes-Indië tydens ’n toetswedstryd, 32 tydens ’n EDI en 13 tydens ’n T20I.

| Toets | EDI | T20I |
| --- | --- | --- |
| No. | Naam | Tydperk | Naam | Tydperk | Naam | Tydperk |
| 1 | Karl Nunes | 1928–1930 | Rohan Kanhai | 1973 | Shivnarine Chanderpaul | 2006 |
| 2 | Edward Hoad | 1930 | Clive Lloyd | 1975–1985 | Chris Gayle | 2007–2010 |
| 3 | Nelson Betancourt | 1930 | Deryck Murray | 1978–1979 | Ramnaresh Sarwan | 2007 |
| 4 | Maurius Fernandes | 1930 | Alvin Kallicharan | 1978 | Dwayne Bravo | 2007–2014 |
| 5 | George Grant | 1930–1935 | Viv Richards | 1980–1991 | Denesh Ramdin | 2009–2010 |
| 6 | Rolph Grant | 1939 | Michael Holding | 1984 | Floyd Reifer | 2009 |
| 7 | George Headley | 1948 | Gordon Greenidge | 1988 | Daren Sammy | 2011–2016 |
| 8 | Gerald Gomez | 1948 | Desmond Haynes | 1989–1993 | Carlos Brathwaite | 2016–2019 |
| 9 | John Goddard | 1948–1957 | Jeff Dujon | 1990 | Jason Mohammed | 2018 |
| 10 | Jeffrey Stollmeyer | 1952–1955 | Richie Richardson | 1991–1996 | Jason Holder | 2019 |
| 11 | Denis Atkinson | 1955–1956 | Courtney Walsh | 1994–1997 | Kieron Pollard | 2019–2022 |
| 12 | Gerry Alexander | 1958–1960 | Brian Lara | 1994–2007 | Nicholas Pooran | 2021–2022 |
| 13 | Frank Worrell | 1960–1963 | Carl Hooper | 1997–2003 | **Rovman Powell** | 2022–hede |
| 14 | Garfield Sobers | 1965–1972 | Jimmy Adams | 1999–2001 |
| 15 | Rohan Kanhai | 1973–1974 | Sherwin Campbell | 2000 |
| 16 | Clive Lloyd | 1974–1985 | Ridley Jacobs | 2002 |
| 17 | Alvin Kallicharran | 1978–1979 | Ramnaresh Sarwan | 2004–2008 |
| 18 | Deryck Murray | 1979 | Shivnarine Chanderpaul | 2005–2006 |
| 19 | Viv Richards | 1980–1991 | Sylvester Joseph | 2005 |
| 20 | Gordon Greenidge | 1988 | Chris Gayle | 2007–2010 |
| 21 | Desmond Haynes | 1990 | Dwayne Bravo | 2007–2014 |
| 22 | Richard Richardson | 1992–1995 | Floyd Reifer | 2009 |
| 23 | Courtney Walsh | 1994–1997 | Daren Sammy | 2010–2013 |
| 24 | Brian Lara | 1997–2006 | Denesh Ramdin | 2011 |
| 25 | James Adams | 2000–2001 | Kieron Pollard | 2013–2022 |
| 26 | Carl Hooper | 2001–2002 | Jason Holder | 2015–2019 |
| 27 | Ridley Jacobs | 2002 | Marlon Samuels | 2015 |
| 28 | Shivnarine Chanderpaul | 2005–2006 | Jason Mohammed | 2017–2021 |
| 29 | Ramnaresh Sarwan | 2007–2008 | Rovman Powell | 2018 |
| 30 | Daren Ganga | 2007 | Nicholas Pooran | 2022 |
| 31 | Chris Gayle | 2007–2010 | **Shai Hope** | 2023–hede |
| 32 | Dwayne Bravo | 2008 | Roston Chase | 2023 |
| 33 | Floyd Reifer | 2009 |
| 34 | Daren Sammy | 2010–2014 |
| 35 | Denesh Ramdin | 2014–2015 |
| 36 | Jason Holder | 2015–2020 |
| 37 | **Kraigg Brathwaite** | 2017–hede |

Rekords
-------

### Toetsrekord teen ander lande

| Teenstander | Gespeel | Gewen | Verloor | Gelykop | Onbeslis |  % Gewen | Eerste oorwinning |
| --- | --- | --- | --- | --- | --- | --- | --- |
| Vlag van Afghanistan Afghanistan | 1 | 1 | 0 | 0 | 0 | 100 | 27 November 2019 |
| Vlag van Australië Australië | 118 | 32 | 60 | 1 | 25 | 27,11 | 27 Februarie 1931 |
| Vlag van Bangladesj Bangladesj | 20 | 14 | 4 | 0 | 2 | 70,00 | 8 Desember 2002 |
| Vlag van Engeland Engeland | 163 | 59 | 51 | 0 | 53 | 36,19 | 21 Februarie 1930 |
| Vlag van Indië Indië | 98 | 30 | 22 | 0 | 46 | 30,61 | 27 Januarie 1949 |
| Vlag van Nieu-Seeland Nieu-Seeland | 49 | 13 | 17 | 0 | 19 | 26,53 | 8 Februarie 1952 |
| Vlag van Pakistan Pakistan | 54 | 18 | 21 | 0 | 15 | 33,33 | 5 Februarie 1958 |
| Vlag van Sri Lanka Sri Lanka | 24 | 4 | 11 | 0 | 9 | 16,67 | 13 Junie 1997 |
| Vlag van Suid-Afrika Suid-Afrika | 32 | 3 | 22 | 0 | 7 | 9,37 | 18 April 1992 |
| Vlag van Zimbabwe Zimbabwe | 12 | 8 | 0 | 0 | 4 | 66,67 | 16 Maart 2000 |
|
| **Algeheel** | **571** | **182** | **208** | **1** | **180** | **31,87** | 21 Februarie 1930 |
| *Rekords volledig tot en met toets #2509 op 6–9 Julie 2023. Laaste keer hersien op 10 Julie 2023.* |

### Wêreldtoetskampioenskap

* 2019–2021: Agtste plek
* 2021–2023: Agtste plek

### EDI-rekord teen ander lande

| Teenstander | Wedstryde | Gewen | Verloor | Gelykop | Onbeslis |  % Gewen | Eerste oorwinning |
| --- | --- | --- | --- | --- | --- | --- | --- |
| **t. Toetslande** |
| Vlag van Afghanistan Afghanistan | 9 | 5 | 3 | 0 | 1 | 55,55 | 11 Junie 2017 |
| Vlag van Australië Australië | 143 | 61 | 76 | 3 | 3 | 42,65 | 14 Junie 1975 |
| Vlag van Bangladesj Bangladesj | 44 | 21 | 21 | 0 | 2 | 47,72 | 21 Mei 1999 |
| Vlag van Engeland Engeland | 102 | 44 | 52 | 0 | 6 | 43,13 | 7 September 1973 |
| Vlag van Ierland Ierland | 15 | 11 | 3 | 0 | 1 | 73,33 | 23 Maart 2007 |
| Vlag van Indië Indië | 139 | 63 | 70 | 2 | 4 | 45,32 | 9 Junie 1979 |
| Vlag van Nieu-Seeland Nieu-Seeland | 68 | 31 | 30 | 0 | 7 | 45,58 | 18 Junie 1975 |
| Vlag van Pakistan Pakistan | 137 | 71 | 63 | 3 | 0 | 51,82 | 11 Junie 1975 |
| Vlag van Sri Lanka Sri Lanka | 64 | 31 | 30 | 0 | 3 | 48,43 | 7 Junie 1975 |
| Vlag van Suid-Afrika Suid-Afrika | 64 | 16 | 45 | 1 | 2 | 25,00 | 7 April 1992 |
| Vlag van Zimbabwe Zimbabwe | 49 | 36 | 11 | 1 | 1 | 73,46 | 13 Junie 1983 |
| **t. Assosiaatlede** |
| Vlag van Bermuda Bermuda | 1 | 1 | 0 | 0 | 0 | 100,00 | 20 Augustus 2008 |
| Vlag van Kanada Kanada | 4 | 4 | 0 | 0 | 0 | 100,00 | 23 Februarie 2003 |
| Vlag van Kenia Kenia | 6 | 5 | 1 | 0 | 0 | 83,33 | 15 Augustus 2001 |
| Vlag van Nederland Nederland | 6 | 5 | 0 | 1 | 0 | 83,33 | 10 Julie 2007 |
| Vlag van Nepal Nepal | 1 | 1 | 0 | 0 | 0 | 100,00 | 22 Junie 2023 |
| Vlag van Oman Oman | 1 | 1 | 0 | 0 | 0 | 100,00 | 5 Julie 2023 |
| Vlag van Papoea-Nieu-Guinee Papoea-Nieu-Guinee | 1 | 1 | 0 | 0 | 0 | 100,00 | 8 Maart 2018 |
| Vlag van Skotland Skotland | 4 | 3 | 1 | 0 | 0 | 75,00 | 21 Maart 2018 |
| Vlag van Verenigde Arabiese Emirate Verenigde Arabiese Emirate | 5 | 5 | 0 | 0 | 0 | 100,00 | 15 Maart 2015 |
| Vlag van Verenigde State van Amerika Verenigde State | 1 | 1 | 0 | 0 | 0 | 100,00 | 18 Junie 2023 |
|
| **Algeheel** | **864** | **417** | **406** | **11** | **30** | **48,26** | 7 September 1973 |
| *Rekords volledig tot en met EDI #4620 op 9 Julie 2023. Laaste keer hersien op 10 Julie 2023. Wenpersentasies sluit onbesliste wedstryde uit en tel gelykop as ’n halwe oorwinning.* |

### Krieketwêreldbekerrekord

| Jaar | Uitslag |
| --- | --- |
| 1975 | **Kampioen** |
| 1979 | **Kampioen** |
| 1983 | Naaswenner |
| 1987 | Groepfase |
| 1992 | Groepfase |
| 1996 | Halfeindrondte |
| 1999 | Groepfase |
| 2003 | Groepfase |
| 2007 | Super 8 |
| 2011 | Kwarteindrondte |
| 2015 | Kwarteindrondte |
| 2019 | Groepfase |
| 2023 | Nie gekwalifiseer nie |
| 2027 | N.v.t. |
| 2031 | N.v.t. |

### Kampioenetrofeerekord

| Jaar | Uitslag |
| --- | --- |
| 1998 | Naaswenner |
| 2000 | Groepfase |
| 2002 | Groepfase |
| 2004 | **Kampioen** |
| 2006 | Naaswenner |
| 2009 | Groepfase |
| 2013 | Groepfase |
| 2017 | Nie gekwalifiseer nie |
| 2025 | N.v.t. |
| 2029 | N.v.t. |

### T20I-rekord teen ander lande

| Teenstander | Wedstryde | Gewen | Verloor | Gelykop | Onbeslis |  % Gewen | Eerste oorwinning |
| --- | --- | --- | --- | --- | --- | --- | --- |
| **t. Toetslande** |
| Vlag van Afghanistan Afghanistan | 7 | 4 | 3 | 0 | 0 | 57,14 | 2 Junie 2017 |
| Vlag van Australië Australië | 19 | 10 | 9 | 0 | 0 | 52,63 | 20 Junie 2008 |
| Vlag van Bangladesj Bangladesj | 16 | 9 | 5 | 0 | 2 | 56,25 | 2 Augustus 2009 |
| Vlag van Engeland Engeland | 24 | 14 | 10 | 0 | 0 | 58,33 | 28 Junie 2007 |
| Vlag van Ierland Ierland | 8 | 3 | 3 | 0 | 2 | 37,50 | 30 April 2010 |
| Vlag van Indië Indië | 25 | 7 | 17 | 0 | 1 | 28,00 | 12 Junie 2009 |
| Vlag van Nieu-Seeland Nieu-Seeland | 19 | 4 | 10 | 3 | 2 | 21,05 | 30 Junie 2012 |
| Vlag van Pakistan Pakistan | 21 | 3 | 15 | 0 | 3 | 14,28 | 21 April 2011 |
| Vlag van Sri Lanka Sri Lanka | 15 | 7 | 8 | 0 | 0 | 46,67 | 7 Oktober 2012 |
| Vlag van Suid-Afrika Suid-Afrika | 19 | 8 | 11 | 0 | 0 | 42,10 | 16 Desember 2007 |
| Vlag van Zimbabwe Zimbabwe | 4 | 3 | 1 | 0 | 0 | 75,00 | 2 Maart 2013 |
| **t. Assosiaatlede** |
| Vlag van Skotland Skotland | 1 | 0 | 1 | 0 | 0 | 0,00 | – |
| Wêreld XI | 1 | 1 | 0 | 0 | 0 | 100,00 | 31 Mei 2018 |
|
| **Algeheel** | **179** | **73** | **93** | **3** | **11** | **40,78** | 28 Junie 2007 |
| *Rekords volledig tot en met T20I #2127 op 10 Julie 2023. Gelykop verwys na wedstryde wat deur ’n valbyl (soos ’n Superboulbeurt) beslis is. Wenpersentasies sluit onbesliste wedstryde uit en gelykop as ’n halwe oorwinning (ongeag die valbyl).* |

### T20I-wêreldbekerrekord

| Jaar | Uitslag |
| --- | --- |
| 2007 | Eerste rondte |
| 2009 | Halfeindrondte |
| 2010 | Super 8 |
| 2012 | **Kampioen** |
| 2014 | Halfeindrondte |
| 2016 | **Kampioen** |
| 2021 | Super 12 |
| 2022 | Eerste rondte |
| 2024 | *gekwalifiseer* |
| 2026 | N.v.t. |
| 2028 | N.v.t. |
| 2030 | N.v.t. |

Sien ook
--------


|  |  |
| --- | --- |
|  | ***Krieketportaal*** |